**PREDKLADACIA SPRÁVA**

I.

|  |
| --- |
|  |

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z., Ministerstvo kultúry Slovenskej republiky (ďalej len „ministerstvo kultúry“) predkladá návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov (tlač 1087) (ďalej len „návrh zákona“).

**Všeobecne**

**Ako uvádzajú** poslanci Národnej rady Slovenskej republiky v dôvodovej správe, cieľom navrhovanej úpravy je zavedenie stabilnej, systémovej a vyváženej podpory umeleckej tvorby a kultúrnych aktivít študentov verejných vysokých škôl, ktoré v rámci svojej hlavnej činnosti a svojho poslania realizujú tvorivú umeleckú činnosť. V súčasnosti ide podľa dôvodovej správy o Vysokú školu múzických umení v Bratislave, Vysokú školu výtvarných umení v Bratislave a Akadémiu umení v Banskej Bystrici. Dotačná forma takejto podpory založená na selektívnom princípe zároveň prináša prirodzenú kvalitatívnu súťaž medzi jednotlivými projektmi študentov v rámci ich štúdia akreditovaných umeleckých študijných programov v študijných odboroch ako výtvarné umenie, dizajn, hudobné umenie, divadelné umenie, tanečné umenie, filmové umenie a multimédiá.

Napriek skutočnosti, že študentské projekty je dnes možné podporiť aj prostredníctvom Audiovizuálneho fondu a Fondu na podporu umenia, chýba osobitná samostatná platforma dotačnej podpory takýchto projektov. Nakoľko zriadením a prevádzkou umeleckých verejných vysokých škôl štát realizuje verejný záujem na takomto type vysokoškolského vzdelávania, ako bezprostredne potrebné sa javí aj štátom garantované zabezpečenie dostatočných finančných prostriedkov na realizáciu umeleckých aktivít študentov, ktorá je nevyhnutná pre ich vzdelávanie a osobnostný umelecký rozvoj. Z tohto dôvodu je podľa poslancov dotačný systém ministerstva kultúry najvhodnejšou platformou na realizáciu uvedeného zámeru. Žiadateľmi o dotácie budú priamo umelecké verejné vysoké školy. Návrh zákona zakladá podľa predkladateľov negatívny vplyv na štátny rozpočet, ktorý bude hradený v rámci schválených limitov z rozpočtovej kapitoly ministerstva kultúry. Návrh zákona nezakladá žiadne ďalšie vplyvy na rozpočet verejnej správy a na podnikateľské prostredie, nevyvoláva sociálne vplyvy, ani vplyvy na životné prostredie a ani na informatizáciu spoločnosti.

**Stanovisko**

K predloženému návrhu zákona ministerstvo kultúry predovšetkým poukazuje na skutočnosť,že v oblasti kultúry, umenia a kreatívneho priemyslu je to predovšetkým zákonom č. 284/2014 Z. z. o Fonde na podporu umenia zriadená verejnoprávna inštitúcia, a to Fond ma podporu umenia, ktorá zabezpečuje podporu umeleckých aktivít, kultúry a kreatívneho priemyslu.

Doplnenie navrhovaného dotačného titulu do dotačného systému ministerstva kultúry by mohlo v budúcnosti podporiť a riešiť špecifické kultúrne aktivity vysokých škôl,medzi hlavné úlohy ktorých patrí tvorivá umelecká činnosť a na ich financovanie nemajú verejné vysoké školy v súčasnosti finančné prostriedky.

V stanovisku ministerstva kultúry sú zapracované aj niektoré pripomienky Ministerstva školstva, vedy, výskumu a športu Slovenskej republiky a Ministerstva financií Slovenskej republiky.

Ministerstvo kultúry odporúča vláde vysloviť súhlas s predloženým návrhom zákona a odporúča k nemu uplatniť tieto pripomienky:

1. K bodu 2

1.1. V bode 2 vypustiť odsek 7 a znenie úvodnej vety upraviť takto:

„2. V § 3 sa za odsek 5 vkladá nový odsek 6, ktorý znie:“.

1.2. V odseku 6 vypustiť slovo „umeleckých“ v súlade s terminológiou zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.

1.3.V poznámke pod čiarou k odkazu 16d za slová „§ 51“ vložiť slová „ods. 7“ a uviesť skrátenú citáciu – vypustiť slová „o vysokých školách a o zmene a doplnení niektorých zákonov“.“.

1.4. Poslednú vetu bodu 2 upraviť takto: „Doterajšie odseky 6 a 7 sa označujú ako odseky 7 a 8.“

Odôvodnenie: Výška sumy dotácie poskytovanej na tento účel zo štátneho rozpočtu sa v súlade so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov ustanoví v zákone o štátnom rozpočte na príslušný rozpočtový rok.

Ostatné zmeny sú legislatívnotechnické.

2. Vypustiť bod 3.

Odôvodnenie: Uplatnenie 1.časti prvej vety, že komisia môže byť päťčlenná nevylučuje znenie prvej vety § 5 ods. 1 zákona. Ďalší navrhovaný text nového odseku 3 nie je v  súlade so znením platného § 5 zákona. Pri platných dotačných tituloch sú všetky zaujaté osoby, vrátane zamestnancov žiadateľov o dotáciu vylúčené z rozhodovania. V návrhu zákona sa navrhuje zaviesť princíp, že zamestnanci žiadateľa nebudú vylúčení pri tomto dotačnom titule z rozhodovania, ba dokonca, budú tvoriť väčšinu členov komisie.